SKRIFTLIG FORESPØRGSEL E-0558/00

af Christopher Huhne (ELDR) til Kommissionen

(29. februar 2000)

Om: Omplacering af Kommissionens personale

Da arbejdsbyrden i Generaldirektoratet for Økonomiske og Finansielle Anliggender er blevet reduceret kraftigt på grund af den succesrige afslutning på tredje fase af Den Monetære Union, og i betragtning af den voksende arbejdsbyrde i Generaldirektoratet for Konkurrence på grund af det stærkt stigende antal europæiske fusioner og virksomhedsopkøb, har Kommissionen så truffet foranstaltninger af nogen art til at omplacere personale fra det ene direktorat til det andet. Hvis ikke, med hvilken begrundelse?

Svar afgivet på Kommissionens vegne af Michaele Schreyer

(17. april 2000)

Forberedelserne til indførelsen af euroen den 1. januar 1999 betød omfattende forarbejde i Direktoratet for Økonomiske og Finansielle Anliggender (GD ECFIN)(1) i samarbejde med andre af Kommissionens tjenestegrene.

Siden euroen blev lanceret, har en væsentlig del af GD ECFIN's arbejdsindsats været brugt til at sikre, at Den Økonomiske og Monetære Union (ØMU) fungerer gnidningsløst. Denne nyorientering er blevet fulgt op af en omfattende ændring af GD ECFIN's organisation i begyndelsen af 1999. Udover den øgede betydning af koordineringen af den økonomiske politik og multilaterale overvågning (herunder de overordnede rammebestemmelser for den økonomiske politik, stabilitets- og vækstpakken, proceduren i forbindelse med uforholdsmæssigt store underskud, Cardiff-processen, Köln-processen m.v.) har lanceringen af euroen også betydet, at en række andre vigtige områder er kommet i fokus, f.eks. integrering af finansmarkederne og de eksterne aspekter ved ØMU, hvilket alt sammen har været en del af GD ECFIN's arbejdsbyrde siden 1999.

Man bør heller ikke glemme, at vigtige dele af GD ECFIN's arbejdsområder ikke direkte har at gøre med euroen. Dette gælder blandt andet for de fleste aktiviteter for direktoratet for internationale spørgsmål, direktoratet for økonomisk evaluering (som er ansvarlig for økonomiske analyser af de forskellige politikker i Fællesskabet), direktoratet for analyse af finansmarkeder og kapitalbevægelser, finanstjenesten i Luxembourg osv. Det er derfor ikke Kommissionens opfattelse, at lanceringen af euroen har medført en nedgang i GD ECFIN's samlede arbejdsbyrde.

Kommissionen er helt bevidst om den vedvarende stigning i antallet af sager inden for konkurrencepolitikken, især fusioner. For at kunne håndtere den øgede arbejdsbyrde har Kommissionen styrket Generaldirektoratet for Konkurrence (GD COMP) med omkring 50 stillinger siden juni 1998. Denne forøgelse opfylder dog ikke GD COMP's fulde behov på trods af de ansattes motivation og engagement.

Som hidtil vil Kommissionen fortsætte med at vurdere sine aktiviteter kritisk, så der kan overflyttes ressourcer til kerneområder og nye politiske prioriteter. Når samtlige muligheder for omfordeling af de nuværende menneskelige ressourcer er opbrugt, vil Kommissionen ansøge budgetmyndigheden om yderligere menneskelige ressourcer.

(1) Det samlede antal medarbejdere i GD ECFIN (tjenestemænd og midlertidigt ansatte) er 316 i Bruxelles og 108 i Luxembourg og udgør omkring 2,1 % af Kommissionen samlede antal medarbejdere.